SL Uradni list Evropske unije L 62/44

ODLOČBA NADZORNEGA ORGANA EFTA

št. 320/06/COL

z dne 31. oktobra 2006

o spremembi seznama iz točke 39 dela 1.2 poglavja I Priloge I k Sporazumu o Evropskem gospodarskem prostoru, ki navaja mejne kontrolne točke na Islandiji in na Norveškem, dogovorjene za veterinarske preglede živih živali in živalskih proizvodov iz tretjih držav, in o razveljavitvi Odločbe Nadzornega organa EFTA 246/06/COL z dne 6. septembra 2006

NADZORNI ORGAN EFTA JE –

OB UPOŠTEVANJU Sporazuma o Evropskem gospodarskem prostoru ter zlasti člena 109 Sporazuma in Protokola 1 k Sporazumu,

OB UPOŠTEVANJU Sporazuma med državami Efte o ustanovitvi nadzornega organa in sodišča ter zlasti člena 5(2)(d) Sporazuma in Protokola 1 k Sporazumu,

OB UPOŠTEVANJU točk 4(B)(1) in (3) ter točke (5)(b) uvodnega dela poglavja I Priloge I k Sporazumu EGP,

OB UPOŠTEVANJU akta iz točke 1.1.4 poglavja I Priloge I k Sporazumu EGP (Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav), kakor je bil spremenjen in prilagojen Sporazumu EGP s sektorskimi prilagoditvami iz Priloge I k navedenemu sporazumu, in zlasti člena 6(2) akta,

OB UPOŠTEVANJU akta iz točke 1.1.5 poglavja I Priloge I k Sporazumu EGP (Direktiva Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS), kakor je bil spremenjen in prilagojen Sporazumu EGP s sektorskimi prilagoditvami iz Priloge I k navedenemu sporazumu, in zlasti člena 6(4) akta,

OB UPOŠTEVANJU akta iz točke 1.2.111 poglavja I Priloge I k Sporazumu EGP (Odločba Komisije 2001/812/ES z dne 21. novembra 2001 o zahtevah za odobritev mejnih kontrolnih točk, odgovornih za veterinarske preglede proizvodov, ki so vneseni v Skupnost iz tretjih držav), kakor je bil spremenjen, in zlasti člena 3(5) akta,

KER je Nadzorni organ EFTA z Odločbo št. 246/06/COL z dne 6. septembra 2006 razveljavil Odločbo Nadzornega organa EFTA št. 86/02/COL z dne 24. maja 2002 in sestavil nov seznam mejnih kontrolnih točk na Islandiji in na Norveškem, dogovorjenih za veterinarske preglede živih živali in živalskih proizvodov iz tretjih držav,

KER je norveška vlada od Nadzornega organa EFTA zahtevala, da na seznam mejnih kontrolnih točk na Islandiji in na Norveškem, dogovorjenih za veterinarske preglede proizvodov in živali iz tretjih držav iz točke 39 dela 1.2 poglavja I Priloge I k Sporazumu EGP, doda predlagano mejno kontrolno točko v pristanišču Egersund,

KER je norveška vlada od Nadzornega organa EFTA zahtevala, da na seznam doda predlagano mejno kontrolno točko v pristanišču Egersund za uvoz ribjega olja za prehrano ljudi in drugo porabo ter ribje moke v razsutem stanju,

KER je norveška vlada Nadzornemu organu EFTA predlagala, da za kontrolno središče Kristiansund na mejni kontrolni točki v Kristiansundu doda dodatne kategorije proizvodov ribjega olja v razsutem stanju in zapakiranega ribjega olja za prehrano ljudi in drugo porabo,

KER sta Nadzorni organ EFTA in Evropska komisija v tesnem sodelovanju s pristojnimi norveškimi organi skupaj pregledala mejno kontrolno točko v Egersundu in kontrolno središče v Kristiansundu,

KER so po skupnem pregledu in v skladu z odstavkom 4(B)3 uvodnega dela Priloge I k Sporazumu EGP inšpektorji Nadzornega organa EFTA in Evropske komisije 16. oktobra 2006 sprejeli skupno priporočilo (št. zadeve 59362/št. dogodka 391554), da se na seznam mejnih kontrolnih točk dodajo mejna kontrolna točka v Egersundu in nove kategorije za kontrolno središče Kristiansund,

KER je Nadzorni organ EFTA s svojo Odločbo 312/06/COL predložil zadevo Veterinarskemu odboru Efte, ki pomaga Nadzornemu organu EFTA,

KER so ukrepi, določeni v tej odločbi, v skladu z mnenjem Veterinarskega odbora Efte, ki pomaga Nadzornemu organu EFTA –

SPREJEL NASLEDNJO ODLOČBO:

1. Veterinarske preglede živih živali in živalskih proizvodov, ki prihajajo na Islandijo in Norveško iz tretjih držav, opravljajo pristojni državni organi na dogovorjenih mejnih kontrolnih točkah, ki so navedene v Prilogi k tej odločbi.

2. Odločba Nadzornega organa EFTA št. 246/06/COL z dne 6. septembra 2006 se razveljavi.

3. Ta odločba začne veljati 31. oktobra 2006.

4. Ta odločba je naslovljena na Islandijo in Norveško.

5. Ta odločba je verodostojna v angleškem jeziku.

V Bruslju, 31. oktobra 2006 Za Nadzorni organ EFTA Bjørn T. GRYDELAND Predsednik Kristján Andri STEFÁNSSON Član kolegija